題羅巨濟教授蓬山堂
作者：楊萬里
朝代：宋

paragraphs: 蓬萊藏室盛東都，只著古書并老儒。
後來許事曉星疎，登車不落問何如。
廣文先生自有飯，諸公衮衮端無羨。
著脚金坡不作難，問津木天何足辦。
作堂聊爾題蓬山，此豈有意亦偶然。
登瀛仙人多姓許，未必先生肯爲伍。
書生饒舌定可憎，此話姑置莫葛藤。
先生諸孫皆玉冰，誦書已作鸞鶴聲，請來欹枕細細聽。